Gru-ongeluk eis agt op N3Foto: ER24 ŉ Gru-ongeluk het die lewens van agt padgebruikers geëis toe ŉ ligte afleweringsvoertuig Sondag teen ŉ vragmotor op die N3 buite Harrismith in die Vrystaat gebots het. Volgens Sam Mashinini, Vrystaatse LUR vir polisie, paaie en vervoer, het die vragmotor, met ŉ Noord-Kaapse registrasienommer, en ŉ ligte afleweringsvoertuig, met ŉ KwaZulu-Natalse registrasienommer, kop aan kop gebots. Volgens die Vrystaatse polisie wil dit voorkom of die bestuurder van die ligte afleweringsvoertuig beheer oor die voertuig verloor het. “Die impak van die botsing het die vragmotor na die middel van die pad laat swenk en in ŉ tweede afleweringsvoertuig van dieselfde maatskappy as die eerste, laat vasry.” Agt mense is dood en twee mense, onder wie die vragmotorbestuurder, is in die ongeluk beseer. “Ons is baie hartseer oor hierdie tragiese ongeluk en wil graag ons opregte medelye betuig aan die familie en vriende van diegene wat in die ongeluk omgekom het. Ons hoop ook dat die beseerdes vinnig sal herstel,” sê Mashinini. Hy sê wetstoepassingsowerhede ondersoek die voorval en sal vasstel wat presies tot die ongeluk aanleiding gegee het. “Ons wil motoriste wel waarsku dat moegheid een van die grootste probleme op ons paaie is en bestuurders wat moeg is, kan nie behoorlik op die pad reageer nie.”